[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.10.2008

COM(2008) 430 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την εφαρμογή του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά τη χρήση αντιμικροβιακών ουσιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 853/2004 θεσπίζει ειδικούς κανόνες για τους υπευθύνους επιχειρήσεων τροφίμων όσον αφορά την υγιεινή των τροφίμων ζωικής προέλευσης. Προβλέπει ότι οι υπεύθυνοι επιχειρήσεων τροφίμων δεν πρέπει να χρησιμοποιούν άλλες ουσίες πλην του νερού για την εξάλειψη επιφανειακής μόλυνσης από προϊόντα ζωικής προέλευσης, εκτός εάν η χρήση της συγκεκριμένης ουσίας έχει εγκριθεί σύμφωνα με τον εν λόγω κανονισμό. Προβλέπει, επίσης, ότι η χρήση εγκεκριμένης ουσίας δεν επηρεάζει την υποχρέωση του υπευθύνου επιχείρησης τροφίμων να τηρεί τις απαιτήσεις του εν λόγω κανονισμού.

Τον Οκτώβριο του 1998 και τον Απρίλιο του 2003 η επιστημονική επιτροπή για τα κτηνιατρικά μέτρα σχετικά με τη δημόσια υγεία («ΕΕΚΜΔΥ») εξέδωσε διάφορες επιστημονικές γνώμες και κατέληξε στο συμπέρασμα ότι η χρήση αντιμικροβιακών ουσιών μπορεί να συμβάλει στη μείωση των παθογόνων οργανισμών στα πουλερικά, υπό τον όρο ότι οι ουσίες αυτές χρησιμοποιούνται στο πλαίσιο ενός ολοκληρωμένου συστήματος ελέγχου της τροφικής αλυσίδας.

Στο πλαίσιο της κτηνιατρικής συμφωνίας ΕΚ - ΗΠΑ, οι ΗΠΑ υπέβαλαν φακέλους σχετικά με τη χρήση τεσσάρων αντιμικροβιακών ουσιών στα σφάγια πουλερικών. Οι φάκελοι αυτοί διαβιβάστηκαν στην Ευρωπαϊκή Αρχή για την Ασφάλεια των Τροφίμων (ΕΑΑΤ), η οποία εξέδωσε γνωμοδότηση το Δεκέμβριο του 2005. Η ΕΑΑΤ κατέληγε στο συμπέρασμα ότι η χρήση αυτών των ουσιών (διοξείδιο του χλωρίου, όξινο διάλυμα χλωριώδους νατρίου, φωσφορικό νάτριο και υπεροξέα) υπό τους περιγραφόμενους όρους δεν εγκυμονεί κανένα κίνδυνο για τη δημόσια υγεία και ότι η χρήση αντιμικροβιακών διαλυμάτων δεν αντικαθιστά την ανάγκη εφαρμογής καλών υγειονομικών πρακτικών κατά την επεξεργασία των σφαγίων πουλερικών, και ιδίως κατά το χειρισμό τους. Ωστόσο, η ΕΑΑΤ, σε δεύτερη γνωμοδότηση της, που εκδόθηκε το Δεκέμβριο του 2005, υπογράμμισε ότι από τις πληροφορίες που είχαν παρασχεθεί για τα υπεροξέα προέκυπτε περιορισμένη αποτελεσματικότητα, πράγμα που επέβαλλε τον καθορισμό ειδικών όρων χρήσης.

Η ΕΑAΤ, στην επιστημονική γνώμη της 6ης Μαρτίου 2008 σχετικά με την εκτίμηση του πιθανού αντικτύπου των τεσσάρων ουσιών αντιμικροβιακής επεξεργασίας στην εμφάνιση μικροβιακής αντοχής, κατέληξε στο συμπέρασμα ότι δεν υπάρχουν επί του παρόντος δημοσιευμένα στοιχεία από τα οποία να προκύπτει με οποιονδήποτε τρόπο ότι η χρήση των εν λόγω ουσιών σε σφάγια πουλερικών οδηγεί σε επίκτητη μειωμένη ευαισθησία στις ουσίες αυτές και σε αντοχή στα θεραπευτικά αντιμικροβιακά.

Τέλος, στις 31 Μαρτίου 2008 η επιστημονική επιτροπή για τους ανακύπτοντες και τους πρόσφατα εντοπιζόμενους κινδύνους για την υγεία (ΕΕΑΝΚΥ) και η επιστημονική επιτροπή για την υγεία και τους περιβαλλοντικούς κινδύνους (ΕΕΥΠΚ), στην κοινή γνώμη τους σχετικά με τον περιβαλλοντικό αντίκτυπο και τον αντίκτυπο στη μικροβιακή αντοχή των τεσσάρων ουσιών που χρησιμοποιούνται για την εξάλειψη επιφανειακής μόλυνσης από τα σφάγια πουλερικών, κατέληξαν στο συμπέρασμα ότι δεν υπάρχουν διαθέσιμες επαρκείς πληροφορίες για την παραγωγή ολοκληρωμένων ποσοτικών εκτιμήσεων, ότι υπάρχει περιβαλλοντική ανησυχία σχετικά με την πιθανότητα διάδοσης ή επιλογής πιο ανθεκτικών στελεχών και, τέλος, ότι εκτιμήθηκε ότι ο περιβαλλοντικός κίνδυνος είναι χαμηλός σε σχέση με τα δυνητικά κατάλοιπα στα σφάγια πουλερικών.

Σ’ αυτό το πλαίσιο, υποβλήθηκε στις 2 Ιουνίου 2008 για ψήφιση στη μόνιμη επιτροπή για την τροφική αλυσίδα και την υγεία των ζώων σχέδιο κανονισμού της Επιτροπής για την έγκριση της χρήσης των τεσσάρων ουσιών με σκοπό την εξάλειψη επιφανειακής μόλυνσης από τα σφάγια πουλερικών και για τον καθορισμό των όρων υπό τους οποίους επιτρέπεται η χρήση τους. Η επιτροπή εξέδωσε εν προκειμένω γνώμη: 26 κράτη μέλη ψήφισαν κατά και ένα κράτος μέλος απέσχε.

Συνεπώς, δυνάμει του άρθρου 3 παράγραφος 2 του κανονισμού (ΕΚ) αριθ. 853/2004 και σύμφωνα με το άρθρο 5 της απόφασης 1999/468/ΕΚ του Συμβουλίου, όπως τροποποιήθηκε με την απόφαση 2006/512/EΚ του Συμβουλίου, η Επιτροπή υποβάλλει στο Συμβούλιο πρόταση σχετικά με τα μέτρα που πρέπει να ληφθούν, το δε Συμβούλιο έχει προθεσμία τριών μηνών για να αποφασίσει με ειδική πλειοψηφία και να ενημερώσει το Ευρωπαϊκό Κοινοβούλιο.

Η πρόταση αυτή δεν έχει καμία δημοσιονομική επίπτωση στον κοινοτικό προϋπολογισμό.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την εφαρμογή του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά τη χρήση αντιμικροβιακών ουσιών

(Κείμενο που παρουσιάζει ενδιαφέρον για τον ΕΟΧ)

το συμβουλιο της ευρωπαϊκης ενωσης,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου για τον καθορισμό ειδικών κανόνων υγιεινής για τα τρόφιμα ζωικής προέλευσης[1], και ιδίως το άρθρο 3 παράγραφος 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 853/2004 θεσπίζει ειδικούς κανόνες για τους υπευθύνους επιχειρήσεων τροφίμων όσον αφορά την υγιεινή των τροφίμων ζωικής προέλευσης. Προβλέπει ότι οι υπεύθυνοι επιχειρήσεων τροφίμων δεν πρέπει να χρησιμοποιούν άλλες ουσίες πλην του νερού για την εξάλειψη επιφανειακής μόλυνσης από προϊόντα ζωικής προέλευσης, εκτός εάν η χρήση της συγκεκριμένης ουσίας έχει εγκριθεί σύμφωνα με τον εν λόγω κανονισμό.

(2) Συνεπώς, είναι σκόπιμο να εγκριθεί η χρήση ορισμένων αντιμικροβιακών ουσιών για την εξάλειψη επιφανειακής μόλυνσης από τα σφάγια πουλερικών.

(3) Η οδηγία 91/271/ΕΟΚ του Συμβουλίου της 21ης Μαΐου 1991 για την επεξεργασία των αστικών λυμάτων[2] θεσπίζει κανόνες για την επεξεργασία και τη διάθεση των λυμάτων ορισμένων βιομηχανικών τομέων.

(4) Η οδηγία 98/24/ΕΚ του Συμβουλίου της 7ης Απριλίου 1998 για την προστασία της υγείας και ασφαλείας των εργαζομένων κατά την εργασία από κινδύνους οφειλομένους σε χημικούς παράγοντες (δέκατη τέταρτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)[3] θεσπίζει τις ελάχιστες απαιτήσεις για την προστασία των εργαζομένων από την ύπαρξη χημικών παραγόντων στο χώρο εργασίας.

(5) Ο κανονισμός (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων[4] προβλέπει τη λήψη μέτρων για τον εντοπισμό και τον έλεγχο της σαλμονέλας και άλλων ζωονοσογόνων παραγόντων σε όλα τα σχετικά στάδια παραγωγής, επεξεργασίας και διανομής. Προβλέπει εθνικά προγράμματα ελέγχου για την ανίχνευση των ζωονόσων και των ζωονοσογόνων παραγόντων στο πρωταρχικό στάδιο παραγωγής, επικεντρωμένα σε ειδικούς παθογόνους παράγοντες.

(6) Ο κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων[5] θεσπίζει γενικούς κανόνες όσον αφορά τη διεξαγωγή επίσημων ελέγχων για την επαλήθευση της συμμόρφωσης με τους κανόνες σχετικά με την πρόληψη, την εξάλειψη ή τη μείωση σε αποδεκτά επίπεδα των κινδύνων για τον άνθρωπο και τα ζώα.

(7) Οι ανωτέρω νομοθετικές πράξεις προβλέπουν ορισμένες υγειονομικές και άλλες υποχρεώσεις για τους υπευθύνους επιχειρήσεων τροφίμων, καθώς και ελέγχους που πρέπει να διενεργούνται από την αρμόδια αρχή. Εντούτοις, πρέπει να προβλεφθούν πρόσθετοι όροι και απαιτήσεις για τους υπευθύνους επιχειρήσεων τροφίμων και έλεγχοι από την αρμόδια αρχή, πέραν εκείνων που προβλέπονται ήδη στην υπάρχουσα κοινοτική νομοθεσία, για τη χρήση αντιμικροβιακών ουσιών για την εξάλειψη επιφανειακής μόλυνσης από τα σφάγια πουλερικών.

(8) Κατά την εφαρμογή των κοινοτικών πολιτικών εξασφαλίζεται υψηλό επίπεδο προστασίας της ανθρώπινης υγείας. Τα μέτρα που λαμβάνει η Κοινότητα στον τομέα των τροφίμων και των ζωοτροφών πρέπει να βασίζονται σε κατάλληλη εκτίμηση των πιθανών κινδύνων για την υγεία του ανθρώπου και των ζώων και, λαμβανομένων υπόψη των υφιστάμενων επιστημονικών στοιχείων, να διατηρούν ή -αν δικαιολογείται επιστημονικά- να αυξάνουν το επίπεδο προστασίας της υγείας του ανθρώπου και των ζώων που διασφαλίζεται στην Κοινότητα. Εντούτοις, είναι αδύνατον να θεωρηθεί εν προκειμένω η πλήρης εξάλειψη οιουδήποτε κινδύνου ρεαλιστικός στόχος για την απόφαση διαχείρισης του κινδύνου. Ο υπεύθυνος για τη διαχείριση του κινδύνου έχει το ρόλο και την αρμοδιότητα να αποφασίσει το αποδεκτό επίπεδο κινδύνου, λαμβάνοντας υπόψη όλα τα στοιχεία που εμπεριέχονται σε μια επιστημονική εκτίμηση κινδύνου.

(9) Eπιπλέον, εξασφαλίζεται υψηλό επίπεδο προστασίας του περιβάλλοντος κατά την εφαρμογή των κοινοτικών πολιτικών, τόσο με τις ίδιες τις πράξεις της περιβαλλοντικής πολιτικής όσο και με την ενσωμάτωση των απαιτήσεων της περιβαλλοντικής πολιτικής στον καθορισμό και την εφαρμογή άλλων κοινοτικών πολιτικών και δραστηριοτήτων.

(10) Η Επιστημονική Επιτροπή για τα Κτηνιατρικά Μέτρα σχετικά με τη Δημόσια Υγεία («ΕΕΚΜΔΥ») εξέδωσε στις 30 Οκτωβρίου 1998 έκθεση σχετικά με τα «οφέλη και τους περιορισμούς των αντιμικροβιακών επεξεργασιών για τα σφάγια πουλερικών» και συνέστησε, πριν να επιτραπεί η χρήση οιασδήποτε απολυμαντικής ουσίας ή απολυμαντικής τεχνικής, αυτή να αξιολογείται πλήρως.

(11) Η ΕΕΚΜΔΥ εξέδωσε στις 14 και 15 Απριλίου 2003 γνώμη σχετικά με την «αξιολόγηση των αντιμικροβιακών επεξεργασιών για τα σφάγια πουλερικών» και κατέληξε στο συμπέρασμα ότι η απολύμανση μπορεί να αποτελεί χρήσιμο στοιχείο για την περαιτέρω μείωση του αριθμού των παθογόνων παραγόντων, με την προϋπόθεση ότι εφαρμόζεται ολοκληρωμένη στρατηγική ελέγχου σε ολόκληρη την τροφική αλυσίδα, συμπεριλαμβανομένης της εφαρμογής υγειονομικών μέτρων στην πρωτογενή παραγωγή, κατά τη διάρκεια της μεταφοράς και στη μονάδα σφαγής και επεξεργασίας.

(12) Η Ευρωπαϊκή Αρχή για την Ασφάλεια των Τροφίμων (ΕΑAΤ) εξέδωσε στις 6 Δεκεμβρίου 2005 επιστημονική γνώμη, στην οποία κατέληξε στο συμπέρασμα ότι η επεξεργασία των σφαγίων πουλερικών με διοξείδιο του χλωρίου, όξινο διάλυμα χλωριώδους νατρίου, φωσφορικό νάτριο ή υπεροξέα δεν προκαλεί ανησυχίες όσον αφορά την ασφάλεια. Επίσης, σημείωσε ότι, σε σύγκριση με την εμβάπτιση σε κατ’ επανάληψη χρησιμοποιούμενο νερό σε ψυκτικά λουτρά, ο ψεκασμός μειώνει την έκθεση σε κατάλοιπα και ζωικά υποπροϊόντα τα οποία θα μπορούσαν να προκύψουν από τη χρήση αντιμικροβιακών ουσιών.

(13) Οι τοξικολογικές επιπτώσεις της ταυτόχρονης ή διαδοχικής χρήσης περισσότερων της μίας αντιμικροβιακών ουσιών για την εξάλειψη επιφανειακής μόλυνσης τροφίμων ζωικής προέλευσης δεν αξιολογήθηκαν σωστά. Ως εκ τούτου, δεν πρέπει να χρησιμοποιούνται συνδυασμοί πολλών αντιμικροβιακών ουσιών.

(14) Η ΕΑAΤ εξέδωσε στις 6 Μαρτίου 2008 επιστημονική γνώμη σχετικά με την «εκτίμηση του πιθανού αντικτύπου των τεσσάρων ουσιών αντιμικροβιακής επεξεργασίας στην εμφάνιση μικροβιακής αντοχής». Η ΕΑAΤ κατέληξε στο συμπέρασμα ότι δεν υπάρχουν επί του παρόντος δημοσιευμένα στοιχεία από τα οποία να προκύπτει ότι η χρήση των τεσσάρων ουσιών που αναφέρονται στη γνώμη της 6ης Δεκεμβρίου 2005 θα οδηγήσει σε επίκτητη μειωμένη ευαισθησία στις εν λόγω ουσίες και σε αντοχή στα θεραπευτικά αντιμικροβιακά. Τα εν λόγω πορίσματα οδήγησαν την ΕΑAΤ στο να ενθαρρύνει περαιτέρω έρευνα σχετικά με την πιθανότητα εμφάνισης τέτοιας ευαισθησίας σε αυτούς τους τύπους ουσιών και τη δυνατότητα αντοχής τους στα θεραπευτικά αντιβιοτικά και σε άλλους αντιμικροβιακούς παράγοντες.

(15) Η επιστημονική επιτροπή για την υγεία και τους περιβαλλοντικούς κινδύνους (ΕΕΥΠΚ) και η επιστημονική επιτροπή για τους ανακύπτοντες και τους πρόσφατα εντοπιζόμενους κινδύνους για την υγεία (ΕΕΑΝΚΥ) εξέδωσαν στις 18 Μαρτίου 2008 και στις 2 Απριλίου 2008 κοινή επιστημονική γνώμη σχετικά με τον περιβαλλοντικό αντίκτυπο και τον αντίκτυπο στη μικροβιακή αντοχή των τεσσάρων ουσιών που χρησιμοποιούνται για την εξάλειψη επιφανειακής μόλυνσης από τα σφάγια πουλερικών, στην οποία ανέφεραν ότι «υπάρχουν σήμερα ανεπαρκείς γνώσεις σχετικά με τις δυνητικές αρνητικές συνέπειες της χρήσης διαφόρων βιοκτόνων». Σε απάντηση στην εντολή της Επιτροπής σχετικά με τις τέσσερις ουσίες, οι δύο επιτροπές κατέληξαν στο συμπέρασμα ότι δεν υπάρχουν διαθέσιμες επαρκείς πληροφορίες για την παραγωγή ολοκληρωμένων ποσοτικών εκτιμήσεων. Υπάρχει περιβαλλοντική ανησυχία σχετικά με την πιθανότητα διάδοσης ή επιλογής πιο ανθεκτικών στελεχών και σε σχέση με τα δυνητικά κατάλοιπα στα σφάγια πουλερικών. Εντούτοις, τόσο η ΕΕΥΠΚ όσο και η ΕΕΑΝΚΥ θεωρούν ότι ο περιβαλλοντικός κίνδυνος είναι χαμηλός.

(16) Η Eπιτροπή, με το ρόλο της διαχειρίστριας του κινδύνου, υπεύθυνης για τον καθορισμό του αποδεκτού επιπέδου κινδύνου για τη δημόσια υγεία και την υγεία των ζώων και για το περιβάλλον, θεωρεί ότι δεν μπορεί να αποκλειστεί ο κίνδυνος πιθανών επιπτώσεων μικροβιακής αντοχής και πιθανού περιβαλλοντικού αντικτύπου των τεσσάρων αντιμικροβιακών ουσιών. Συνεπώς, πρέπει να θεσπιστούν πολύ αυστηροί όροι και απαιτήσεις όσον αφορά τη χρήση των εν λόγω τεσσάρων ουσιών, ιδίως όσον αφορά το χρόνο έκθεσης, τη συγκέντρωση των ουσιών και τον περιορισμό της χρήσης σε μία μόνο ουσία, έτσι ώστε να μειωθούν περισσότερο οι τυχόν κίνδυνοι.

(17) Πολλές αντιμικροβιακές ουσίες που χρησιμοποιούνται για την εξάλειψη επιφανειακής μόλυνσης από τα σφάγια πουλερικών θα μπορούσαν να θέσουν σε κίνδυνο το υδάτινο περιβάλλον, την υγεία των εργαζομένων στα συστήματα διαχείρισης λυμάτων και τη λειτουργία και την απόδοση των αποχετευτικών δικτύων ή/και των μονάδων επεξεργασίας λυμάτων. Η χρήση αντιμικροβιακών ουσιών που περιέχουν χλώριο θα μπορούσε να οδηγήσει στη δημιουργία οργανοχλωριούχων ενώσεων, πολλές από τις οποίες έχουν υψηλή υπολειμματική δράση, είναι βιοσυσσωρεύσιμες ή καρκινογόνες. Οι φωσφορικές ενώσεις είναι επίσης μία από τις πηγές ευτροφισμού των ευρωπαϊκών περιφερειακών θαλασσών, που οδηγούν σε μαζική ανάπτυξη φυκών και άλλων ανεπιθύμητων ζιζανίων του υδάτινου περιβάλλοντος. Ως εκ τούτου, πρέπει να προβλεφθούν κατάλληλοι έλεγχοι για τη διάθεση των εν λόγω ουσιών.

(18) Η χρήση αντιμικροβιακών ουσιών, πέραν του πόσιμου νερού, στα σφάγια πουλερικών πρέπει να αναγράφεται στη σήμανση των σφαγίων πουλερικών και στα τεμάχια και τα παρασκευάσματα με βάση το κρέας που προέρχονται από τα εν λόγω σφάγια πουλερικών, έτσι ώστε να ενημερώνεται ο καταναλωτής. Ως εκ τούτου, είναι σκόπιμο να προβλεφθούν οι εν λόγω απαιτήσεις επισήμανσης στον παρόντα κανονισμό.

(19) Οι ουσίες που χρησιμοποιούνται για την εξάλειψη επιφανειακής μόλυνσης από τα σφάγια πουλερικών και όχι για σκοπούς συντήρησης δεν επηρεάζουν το χαρακτηρισμό των εν λόγω σφαγίων ως νωπό κρέας, όπως αυτό ορίζεται στο σημείο 1.10 του παραρτήματος I του κανονισμού (ΕΚ) αριθ. 853/2004.

(20) Εντούτοις, ο παρών κανονισμός πρέπει να εφαρμόζεται μόνο κατόπιν τροποποίησης του ορισμού του κρέατος πουλερικών που παρατίθεται στο σημείο 1 του μέρους Β.II του παραρτήματος XIV του κανονισμού (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ)[6]. Η εν λόγω τροποποίηση θα επιτρέψει τη διάθεση στην αγορά και την εμπορία κρέατος που υποβλήθηκε σε επεξεργασία με αντιμικροβιακές ουσίες, όπως κρέατος πουλερικών.

(21) Είναι σκόπιμο να εγκριθεί η χρήση του διοξειδίου του χλωρίου, του όξινου διαλύματος χλωριώδους νατρίου, του φωσφορικού νατρίου και των υπεροξέων για την εξάλειψη επιφανειακής μόλυνσης από τα σφάγια πουλερικών, ενώ εκκρεμούν περαιτέρω επιστημονικά στοιχεία τα οποία πρέπει να προσκομιστούν από τους υπευθύνους επιχειρήσεων τροφίμων των κρατών μελών όσον αφορά την χρήση των εν λόγω ουσιών. Οι πληροφορίες αυτές θα πρέπει να καλύψουν τον πιθανό περιβαλλοντικό αντίκτυπο και την πιθανή εμφάνιση μικροβιακής αντοχής. Οι υπεύθυνοι επιχειρήσεων τροφίμων των τρίτων χωρών καλούνται να τους υποβάλουν τα στοιχεία. Τα εν λόγω στοιχεία θα αποτελέσουν βάση για την επανεξέταση της έγκρισης καθώς και των όρων χρήσης αυτών των ουσιών.

(22) Η μόνιμη επιτροπή για την τροφική αλυσίδα και την υγεία των ζώων διατύπωσε δυσμενή γνώμη σχετικά με τα προτεινόμενα μέτρα της Επιτροπής και, επομένως, τα μέτρα που προβλέπονται από τον παρόντα κανονισμό πρέπει να εγκριθούν από το Συμβούλιο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Εγκεκριμένες ουσίες

Οι αντιμικροβιακές ουσίες που απαριθμούνται στο παράρτημα εγκρίνονται για την εξάλειψη επιφανειακής μόλυνσης από τα σφάγια πουλερικών («εγκεκριμένες ουσίες»).

Άρθρο 2 Υποχρεώσεις των υπευθύνων των επιχειρήσεων τροφίμων όσον αφορά τη χρήση των εγκεκριμένων ουσιών

Οι υπεύθυνοι επιχειρήσεων τροφίμων χρησιμοποιούν τις εγκεκριμένες ουσίες μόνο σε ολόκληρα σφάγια πουλερικών και όχι σε μέρη σφαγίων ούτε σε τεμάχια πουλερικών.

Εφαρμόζουν τις εγκεκριμένες ουσίες σε σφάγια πουλερικών υπό τους όρους που καθορίζονται στο παράρτημα και σύμφωνα με τις ακόλουθες απαιτήσεις:

α) δεν πρέπει να γίνεται ταυτόχρονη ή διαδοχική χρήση περισσότερων της μίας εγκεκριμένων ουσιών στα σφάγια πουλερικών·

β) όταν χρησιμοποιείται εγκεκριμένη ουσία περισσότερες από μία φορές κατά τη διάρκεια της παραγωγικής διαδικασίας, η συνολική διάρκεια επαφής πρέπει να μην υπερβαίνει την προβλεπόμενη στα σημεία 2, 3 και 4 του παραρτήματος·

γ) όταν χρησιμοποιείται εγκεκριμένη ουσία σε θάλαμο πρόψυξης ή ψύξης, το διάλυμα που περιέχει την εν λόγω ουσία πρέπει να αντικαθίσταται σε τακτικά διαστήματα προκειμένου να διατηρηθεί η προβλεπόμενη συγκέντρωση της εγκεκριμένης ουσίας·

δ) το σφάγιο πουλερικών πρέπει να εκπλύνεται με πόσιμο νερό, συμπεριλαμβανομένης της εσωτερικής έκπλυσης του εκσπλαγχνισμένου σφαγίου πουλερικών, σε κατάλληλο στάδιο της παραγωγικής διαδικασίας μετά τη χρήση της εγκεκριμένης ουσίας, για να εξασφαλιστεί ότι η ουσία εξαλείφθηκε εκουσίως σε βαθμό που να μην έχει τεχνολογική επίπτωση στο τελικό προϊόν·

ε) η αποτελεσματικότητα της έκπλυσης, με την οποία πρέπει να διασφαλίζεται ότι δεν παραμένουν στο τελικό προϊόν κατάλοιπα της εγκεκριμένης ουσίας ή πιθανά παράγωγά τους, πρέπει να καταδεικνύεται επιστημονικά με κατάλληλη διαρκή παρακολούθηση·

στ) η χρήση της εγκεκριμένης ουσίας και η έκπλυση που πρέπει να γίνονται στο χώρο σφαγής, πριν τα σφάγια πουλερικών εισαχθούν στο θάλαμο ψύξης ή κατάψυξης.

Άρθρο 3 Υποχρεώσεις συλλογής στοιχείων από τους υπευθύνους επιχειρήσεων τροφίμων

1. Οι υπεύθυνοι επιχειρήσεων τροφίμων συλλέγουν στοιχεία για τους ακόλουθους ερευνητικούς σκοπούς :

α) την πιθανότητα εμφάνισης μειωμένης ευαισθησίας στις εγκεκριμένες ουσίες και αντοχής στα θεραπευτικά αντιμικροβιακά·

β) τον περιβαλλοντικό αντίκτυπο της διάθεσης των χρησιμοποιηθέντων διαλυμάτων των εγκεκριμένων ουσιών και των υδάτων έκπλυσης·

γ) την πιθανότητα διάδοσης ή επιλογής ανθεκτικών στελεχών στα λύματα.

2. Οι υπεύθυνοι επιχειρήσεων τροφίμων διαθέτουν τα στοιχεία που προβλέπονται στην παράγραφο 1 στην αρμόδια αρχή, μόλις η Επιτροπή καθορίσει τις τεχνικές προδιαγραφές.

Άρθρο 4 Επισήμανση

Όταν μια εγκεκριμένη ουσία έχει χρησιμοποιηθεί για την εξάλειψη επιφανειακής μόλυνσης από τα σφάγια πουλερικών, ο υπεύθυνος της επιχείρησης τροφίμων επισημαίνει τα σφάγια πουλερικών και οιαδήποτε τεμάχια πουλερικών και παρασκευάσματα με βάση το κρέας πουλερικών που προέρχονται από αυτά, με εμφανή, ευανάγνωστη και ανεξίτηλη σήμανση, η οποία δηλώνει ότι:

α) έχουν υποβληθεί σε επεξεργασία με αντιμικροβιακές ουσίες· ή

β) έχουν απολυμανθεί με χημικές ουσίες.

Άρθρο 5Λύματα

1. Οι υπεύθυνοι επιχειρήσεων τροφίμων συμμορφώνονται με τα ακόλουθα ποιοτικά πρότυπα όσον αφορά την εκροή των λυμάτων, όταν η χρήση των εγκεκριμένων ουσιών συνδέεται με την απόρριψη λυμάτων σε αστικό σύστημα συλλογής και επεξεργασίας ή με την απόρριψη βιομηχανικών λυμάτων σε ύδατα κατόπιν επεξεργασίας:

α) ποιότητα εκροής για απορρίψεις σε αστικά συστήματα συλλογής και επεξεργασίας:

συνολικό χλώριο (εκφρασμένο ως Cl2): 0,4 mg/l

οργανοχλωριούχες ενώσεις, εκφρασμένες ως απορροφήσιμες οργανικές αλογονωμένες ενώσεις (AOX) 1,0 mg/l

β) ποιότητα εκροής για απορρίψεις σε επιφανειακά ύδατα:

συνολικό χλώριο (εκφρασμένο ως Cl2): 0,4 mg/l

συνολικός φωσφόρος (εκφρασμένος ως P): 2,0 mg/l

οργανοχλωριούχες ενώσεις, εκφρασμένες ως απορροφήσιμες οργανικές αλογονωμένες ενώσεις (AOX) 0,1 mg/l

2. Οι υπεύθυνοι επιχειρήσεων τροφίμων παρακολουθούν τη συμμόρφωση με τα πρότυπα της ποιότητας εκροής που προβλέπονται στην παράγραφο 1 τουλάχιστον μία φορά το μήνα βάσει 24ωρης δειγματοληψίας ανάλογης της ροής.

Η παρακολούθηση της ποιότητας εκροής βασίζεται στα διεθνή πρότυπα ISO 7393-1:1985/2001, ISO 7393-2:1985, ISO 7393-3:1990, ISO 6878:2004 και ISO 9562:2004. Εντούτοις, η αρμόδια αρχή μπορεί να επιτρέψει τη χρήση άλλων μεθόδων, εάν μπορεί να καταδειχθεί ότι τα λαμβανόμενα αποτελέσματα είναι ισοδύναμα με εκείνα που λαμβάνονται μέσω των μεθόδων ISO.

Άρθρο 6Επίσημοι έλεγχοι

1. Όταν μια εγκεκριμένη ουσία χρησιμοποιείται για την εξάλειψη επιφανειακής μόλυνσης από τα σφάγια πουλερικών, η αρμόδια αρχή:

α) αυξάνει τη συχνότητα ή/και παρατείνει τη διάρκεια των επίσημων ελέγχων, ιδίως των επίσημων ελέγχων που προβλέπονται στο άρθρο 10 του κανονισμού (ΕΚ) αριθ. 882/2004, με ιδιαίτερη έμφαση στις υποχρεώσεις των υπευθύνων των επιχειρήσεων τροφίμων όπως προβλέπεται στο άρθρο 2 του παρόντος κανονισμού·

β) μπορεί, κατά περίπτωση, να θεσπίσει πρόσθετους όρους όσον αφορά την χρήση της εν λόγω ουσίας.

2. Η αρμόδια αρχή διενεργεί επίσημους ελέγχους όσον αφορά την παρακολούθηση που πραγματοποιούν οι υπεύθυνοι επιχειρήσεων τροφίμων όπως προβλέπεται στο άρθρο 5 παράγραφος 2.

Άρθρο 7 Υποχρεώσεις συλλογής στοιχείων από την αρμόδια αρχή

Η αρμόδια αρχή διαβιβάζει στην Επιτροπή τα στοιχεία που προβλέπονται στο άρθρο 3 κάθε έξι μήνες από την ημερομηνία εφαρμογής του παρόντος κανονισμού.

Άρθρο 8 Έναρξη ισχύος, επανεξέταση και εφαρμογή

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από την ημερομηνία εφαρμογής του κανονισμού του Συμβουλίου για την τροποποίηση του ορισμού του κρέατος πουλερικών στο σημείο 1 του μέρους B.II του παραρτήματος XIV του κανονισμού (ΕΚ) αριθ. 1234/2007 του Συμβουλίου.

Εντός δύο ετών από την ημερομηνία εφαρμογής η Eπιτροπή θα επανεξετάσει τον παρόντα κανονισμό με βάση περαιτέρω επιστημονικά στοιχεία όσον αφορά τη χρήση των ουσιών που απαριθμούνται στο παράρτημα και, εφόσον χρειαστεί, θα προτείνει τυχόν αναγκαίες προσαρμογές σχετικά με την έγκριση.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο πρόεδρος

ΠΑΡΑΡΤΗΜΑ

Κατάλογος εγκεκριμένων ουσιών και όροι χρήσης τους (όπως προβλέπεται στο άρθρο 2)

1. Διοξείδιο του χλωρίου:

α) σε συγκέντρωση 3 mg/kg υπολειμματικού διοξειδίου του χλωρίου κατ’ ανώτατο όριο στα ύδατα, στα στάδια της παραγωγικής διαδικασίας στα οποία χρησιμοποιείται η εγκεκριμένη ουσία·

β) σε περίπτωση ψύξης με εμβάπτιση με σύστημα συνεχούς αντιρροής, η διάρκεια επαφής πρέπει να είναι ανάλογη με το μέγεθος των σφαγίων πουλερικών και πρέπει να εκτιμάται σε σχέση με τη συγκέντρωση του χρησιμοποιούμενου διοξειδίου του χλωρίου.

2. Όξινο διάλυμα χλωριώδους νατρίου:

α) στα ύδατα επεξεργασίας των πουλερικών χρησιμοποιείται ως προψυκτικό ή ψυκτικό διάλυμα σε συγκεντρώσεις μεταξύ 50 και 150 mg/kg χλωριώδους νατρίου σε συνδυασμό με οξύ που επιτρέπεται να χρησιμοποιείται σε τρόφιμα, ώστε να επιτυγχάνεται στο διάλυμα pH μεταξύ 2,8 – 3,2· το διάλυμα χρησιμοποιείται ως υγρό εμβάπτισης για έως 5-8 δευτερόλεπτα συνολικά·

β) στα ύδατα επεξεργασίας των πουλερικών χρησιμοποιείται ως διάλυμα ψεκασμού σε συγκεντρώσεις μεταξύ 500 και 1200 mg/kg χλωριώδους νατρίου σε συνδυασμό με οξύ που επιτρέπεται να χρησιμοποιείται σε τρόφιμα, ώστε να επιτυγχάνεται στο διάλυμα pH μεταξύ 2,3 – 2,9· το διάλυμα χρησιμοποιείται για ψεκασμό για έως 15 δευτερόλεπτα συνολικά.

3. Φωσφορικό νάτριο:

στα ύδατα επεξεργασίας των πουλερικών σε συγκεντρώσεις από 80 g/kg έως 120 g/kg. Το διάλυμα χρησιμοποιείται για εμβάπτιση ή ψεκασμό των σφαγίων, τα οποία δεν έχουν ψυχθεί, για έως 15 δευτερόλεπτα συνολικά.

4. Υπερoξέα:

στα ύδατα επεξεργασίας των πουλερικών, μπορεί να χρησιμοποιείται μείγμα υπεροξικού οξέος, οκτανοϊκού οξέος, οξικού οξέος, υπεροξειδίου του υδρογόνου, υπεροξυκτανοϊκού οξέος και 1-υδροξυαιθυλιδενο-1,1-διφωσφονικού οξέος (HEDP) με μέγιστη περιεκτικότητα 220 mg/kg σε υπεροξικό οξύ, 110 mg/kg σε υπεροξείδιο του υδρογόνου και 13 mg/kg σε HEDP για έως 15 δευτερόλεπτα συνολικά, εφόσον χρησιμοποιείται ως διάλυμα ψεκασμού ή εμβάπτισης.

[1] ΕΕ L 139 της 30.4.2004, σ. 55· διορθωτικό (ΕΕ L 226 της 25.6.2004, σ. 22). Κανονισμός όπως τροποποιήθηκε τελευταία με τον κανονισμό (ΕΚ) αριθ. 1243/2007 της Επιτροπής (ΕΕ L 281 της 25.10.2007, σ. 8).

[2] ΕΕ L 135 της 30.5.1991, σ. 40. Οδηγία όπως τροποποιήθηκε τελευταία με τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

[3] ΕΕ L 131 της 5.5.1998, σ. 11. Οδηγία όπως τροποποιήθηκε με την οδηγία 2007/30/ΕΚ του Ευρωπαϊκού Κοινοβουλίου και του Συμβουλίου (ΕΕ L 165 της 27.6.2007, σ. 21).

[4] ΕΕ L 325 της 12.12.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1237/2007 της Επιτροπής (ΕΕ L 280 της 24.10.2007, σ. 5).

[5] ΕΕ L 165 της 30.4.2004, σ. 1· διορθωτικό (ΕΕ L 191 της 28.5.2004, σ. 1). Κανονισμός όπως τροποποιήθηκε τελευταία με τον κανονισμό (ΕΚ) αριθ. 301/2008 του Συμβουλίου (ΕΕ L 97 της 9.4.2008, σ. 85).

[6] ΕΕ L 299 της 16.11.2007, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 248/2008 του Συμβουλίου (ΕΕ L 76 της 19.3.2008, σ. 6).